Vierjarige vat vuurwapen skool toe in TexasFoto bloot ter illustrasie. (Foto: Unsplash) ’n Vierjarige seuntjie het Woensdag met ’n gelaaide vuurwapen by sy kleuterskool in Suid-Texas in die VSA opgedaag. Die kind se pa is intussen in hegtenis geneem en word daarvan aangekla dat hy ŉ kind in gevaar gestel en ŉ vuurwapen toeganklik vir ŉ kind gemaak het. CNN berig die John F Kennedy-laerskool in Corpus Christi, wat ook voorskoolse leerders onderrig, het omstreeks 09:00 daarvan bewus geraak dat een van die leerders ŉ handwapen op die skoolgrond het. Die skool het onmiddellik gesluit terwyl ŉ polisiebeampte op die skoolgrond die vuurwapen afgeneem en veilig gebêre het. Dit is egter nie duidelik hoe die skool van die vuurwapen bewus geraak het nie Die polisie het in ŉ verklaring aan CNN bevestig dat die vuurwapen inderdaad gelaai was. ŉ Gr. 2-leerder van die Cochise Elementary School in Arizona is ook vroeër die week met twee vuurwapens en ammunisie in sy besit gevind. Dié voorval word tans deur die polisie ondersoek. Gemoedere loop boonop steeds hoog nadat 21 mense, onder wie 19 kinders, in Mei vanjaar by die Uvalde-laerskool in Texas doodgeskiet is. In die jongste voorval is daar bevestig dat die vuurwapen aan die kleuter se 30-jarige pa behoort. Indien die pa op die aanklag teen hom skuldig bevind word, kan hy tot twee jaar tronk toe gaan. CNN kon nog nie bevestig of die man al ŉ regsverteenwoordiger aangestel het nie. Superintendent Conrado Garcia van die West Oso- onafhanklike skooldistrik, het in ŉ brief aan ouers gesê hoewel hulle nie glo dat die lewens van personeel en leerders in onmiddellike gevaar is nie, daar vir tyd en wyl ŉ hoër polisieteenwoordigheid en verskerpte veiligheid as voorsorgmaatreëls by die skool sal wees. Die Corpus Christi-polisie het ook opnuut ŉ beroep op vuurwapeneienaars gedoen om hul wapens veilig te stoor. Kinders moet ook onder geen omstandighede toegang tot vuurwapens hê nie – dit sluit in toegang tot sleutels van kluise waar vuurwapens gebêre word.